Sy eerste Grand Slam-eindstryd was ’n driestel-warrelwind waarin hy nooit ’n wenkans gehad het nie. Die tweede ’n viersteller met ’n klein bietjie meer rede tot hoop. En die derde ’n vyfstel-marathon wat hy netsowel kon gewen het.
Die 27-jarige Thiem moes nie net Vrydag in die halfeindronde die aansienlike vermoëns van die Rus Daniil Medvedev te bowe kom nie, maar ook ’n beseerde hakskeen.
Sy regterhak het Thiem in die tweede stel begin pla, en hy het ná sy sukses in die valbylpot vir mediese hulp gevra. Teen Vrydagaand kon hy nog nie sê of dit iets is wat hom in die eindstryd kan terughou nie. “Ek het nie nou pyn nie, maar hopelik is dit nie omdat die adrenalien dit verdof nie,” het Thiem gesê.
’n Seer voet is die laaste ding wat Thiem vanaand sal kan bekostig, teen ’n weliswaar wisselvallige, maar op sy beste bitter gevaarlike teenstander.
Soos Thiem het hy ook lang dele van sy halfeindstryd op die agtervoet deurgebring, met sy teenstander, Pablo Carreño Busta, baas in albei die eerste stelle.
“Ek is deur na my eerste Grand Slam-eindstryd en dis al wat saakmaak,” het Zverev gesê oor die spreekwoordelike klippe waaroor hy in die halfeind moes klouter.
“Sielkundig gesproke het ek kop gehou en in die wedstryd gebly, al was ek twee stelle agter. Ek het myself die beste kans gegee wat ek kon. Ek dink baie ander spelers sou verkrummel het.
“Ek het myself herinner: dis ’n Grand Slam-halfeindstryd. Daar is nie nou meer maklike wedstryde nie. Soms moet jy diep delf – en vandag het ek baie, baie diep gedelf.”
Zverev en Thiem is goeie vriende met ’n rits kragmetings agter hulle. Die laaste hiervan was in die halfeindronde van die Australiese Ope, wat Thiem in vier stelle gewen het. Dit het sy voorsprong oor Zverev geneem tot 7-2.
“Dit gaan ’n besonder moeilike wedstryd wees,” het Zverev oor die eindstryd gesê. “Ons het ’n epiese wedstryd in Australië gehad, en nou gaan ons dit uitspook vir een van ons om ’n nuwe Grand Slam-kampioen te word. Dit gaan regtig moeilik wees.”
“Dis my grootste doelwit en my grootste droom (om ’n Grand Slam-titel te wen). Ek droom al daaroor van die oomblik dat ek besef het ek kan dit maak in tennis,” het Thiem gesê.
“Dit was regtig moeilik om die nederlaag in Australië te verteer, want dit was baie naelskraaps, so ek is bly ek kon myself relatief gou weer ’n kans gee om ’n Slam te wen.